Wapiti

Wapiti (Cervus canadensis) er det nest største hjortedyret i verden. Den er typisk utbredt i eller nært skogsterreng i Nord-Amerika, Sibir og Sentral-Asia.

Det hersket tidligere uenighet om wapiti er en underart av hjort (Cervus elaphus), eller om den er en selvstendig art. V. Geist argumenterte i 1998 for at den er en selvstendig art.Geist, V. 1998. Deer of the World: Their Evolution, Behaviour, and Ecology. Stackpole Books, Mechanicsburg, Pennsylvania, USA. Dette støttes i en studie med mtDNA fra 2001 (Randi m.fl.)Randi, E., Mucci, N., Claro-Hergueta, F., Bonnet, A. and Douzery, E.J.P. 2001. A mitochondrial DNA control region phylogeny of Cervinae: speciation in Cervus and implications for conservation. Animal Conservation 4: 1-12. og en annen gjort i 2004.Ludt, C.J., Schroeder, W., Rottmann, O. and Kuehn, R. (2004) Mitochondrial DNA phylogeography of red deer (Cervus elaphus). Molecular Phylogenetics and Evolution, 31: 1064-1083. I IUCNs rødliste over truede arter fra 2015 og seinere regnes den som en selvstendig art, men tidligere utgaver hadde regnet den en underart av hjort.

 Beskrivelse 
miniatyr|venstre|Wapiti bukk, Great Sand Dunes nasjonalpark
Wapiti minner om hjort, men blir betydelig større. Bukkene blir omkring 25 prosent tyngre (315 kg i snitt) enn hindene (225 kg i snitt). I Alaska er bukk på hele 590 kg registrert.Eide, S. 1994. Roosevelt elk. Alaska Department of Fish and Game.

Arten har brune flanker (eldre bukker er blekere brune); hodet, nakken og leggene er mørkere enn resten av kroppen. Akterspeilet er større og lysere enn hos hjort. Bukkene har kraftigere man enn hindene. Geviret er lysere enn hos hjort, og den ytterste delen består nesten alltid av bare to tagger, og danner ikke en krone som hos hjort.

 Utbredelse 
Verdens naturvernunion har pr. februar 2018 denne inndelingen utbredelsen av arten:
1) Opprinnelig art i disse landene/områdene:
Bhutan, Canada, Kina, Kasakhstan, Kirgisistan, Mongolia, Russland, USA

2) Utdødd art i: Mexico

3) Innført art i: Italia

 Underarter 
Det er beskrevet en rekke underarter eller varianter, men de er uavklarte. Imidlertid indikerer nyere forskning at det, om wapiti skal regnes som en selvstendig art, trolig kun er snakk om tre eller fire underarter. Alle de nordamerikanske variantene (C. c. roosevelti, C. c. nannodes, C. c. manitobensis, C. c. nelsoni, C. c. canadensis (utdødd), C. c. merriami (utdødd)) kan trolig sammenfattes i en og samme underart (C. c. canadensis). Trolig kan også de to sibirske wapitiene (C. c. sibiricus og C. c. songaricus) inkluderes i den nordamerikanske. Mansjursk wapiti (C. c. xanthopygus) er distinkt fra sibirsk wapiti, men skiller seg svært lite fra alashan wapiti (C. c. alashanicus). Likeledes er det svært lite som skiller de kinesiske variantene MacNeills hjort (C. c. macneilli), Kansu hjort (C. c. kansuensis), og tibetansk hjort (C. c. wallichii) fra hverandre. De kinesiske variantene blir av og til også betraktet som en egen art (Cervus wallichi), sammen med Kashmir hjort (C. c. hanglu).Mattioli (2011). Family Cervidae (Deer). (350-443). In: Wilson, D. E., Mittermeier, R. A., (Hrsg.). Handbook of the Mammals of the World. Volume 2: Hooved Mammals. Lynx Edicions, 2009. ISBN 978-84-96553-77-4

 Wapiti i Europa 
Paleontologer ble allerede midt på 1800-tallet klar over at det i Europa fantes fossiler av store, kroneløse hjorter som minnet mer om wapiti enn den nålevende europeiske hjorten. De to artene ble betraktet som underarter, og detaljerte studier av forskjellene fantes ikke, så statusen på disse funnene var uklar. Først rett etter 2000 ble det publisert studier som klart viste at begge artene hadde forkommet i Europa i sein pleistocen. De var vikarierende arter med en utbredelse som ikke overlappet i tid og rom. Wapitien var i Europa en typisk art for det åpne landskapet i kalde faser, mens hjorten forekom i skogene i varmere faser. Wapitien overlevde en periode etter istidens slutt i refugier høyt i Alpene og i Sverige. På øya Capri fantes det en form, C. canadensis tyrrhenicus, som var ganske liten til å være en wapiti.

 Annet 
Wapiti er populære byttedyr for jegere i hele utbredelsesområdet. Noen steder drives det også regulært oppdrett for troféjaktformål, herunder også i private, avlukkede jaktparker.

 Referanser 

 Eksterne lenker 


Kategori:Hjortedyr
Kategori:Bhutans pattedyr
Kategori:Canadas pattedyr
Kategori:Kinas pattedyr
Kategori:Kasakhstans pattedyr
Kategori:Kirgisistans pattedyr
Kategori:Mongolias pattedyr
Kategori:Russlands pattedyr
Kategori:USAs pattedyr
Kategori:Italias pattedyr
Kategori:Dyr formelt beskrevet av Johann Christian Polycarp Erxleben
Kategori:Pattedyr formelt beskrevet i 1777
Kategori:Ord og uttrykk fra algonkinske språk